SKRIFTLIG FORESPØRGSEL E-2037/02

af Erik Meijer (GUE/NGL) til Kommissionen

(10. juli 2002)

Om: Omfattende udvidelse af lufthavnen i Sofija (Bulgarien) tæt på bydele og beboelsesområder og manglende overholdelse af almindelige miljøkrav

1. Er Kommissionen bekendt med, at man i forbindelse med projekterne for opførelse, udvidelse og flytning af lufthavne nu om stunder bestræber sig på at finde arealer, som ligger længere

væk fra storbyer og deres tætbebyggede nærområder for derved at undgå støjgener og luftforurening for store grupper omkringboende og nedbringe risikoen for mange ofre i tilfælde af flystyrt?

2. Er Kommissionen ligeledes bekendt med udvidelsesplanerne for Aerogara Sofija i kandidatlandet Bulgarien udarbejdet af det britiske firma Sir Halkrow and Partners i 1996 for denne lufthavn tæt på hovedstaden, som i afvigelse fra de i punkt 1 nævnte bestræbelser indebærer, at der anlægges en yderligere øst-vest gående bane parallelt med og nord for den eksisterende start- og landingsbane og at denne bane efter forlydender kommer til at fortsætte meget længere mod øst, hvilket vil medføre gener og risici for Sofias nordøstlige bydele Vasil Levski og Hristo Botev, det nærliggende Brazjdebna, og bebyggelsesområderne Nova Mahala og Dolni Bogrov øst for udvidelsen?

3. Mener Kommissionen, at fremgangsmåden i forbindelse med miljøkonsekvensvurderingen (VVM) i september 1996, hvor man tilsidesatte argumenterne fremført af lokale myndigheder og ngo'er og udelukkende beskæftigede sig med støjgener og andre virkninger af den nye start- og landingsbane og den nye terminal uden at tage hensyn til de kumulative virkninger i forbindelse med aktiviteterne i resten af lufthavnen eller uden at søge en løsning for de i forvejen eksisterende miljøproblemer, mens de foreslåede alternative placeringer blev ladet ude af betragtning, er forenelig med, hvad der bør kunne forventes af en (fremtidig) EU-medlemsstat?

4. Er der efter Kommissionens opfattelse grund til, at EU udviser tilbageholdenhed i sin deltagelse i dette projekt i betragtning af, at der i miljøkonsekvensvurderingen for den nye start- og landingsbane, som blev godkendt i april 2001 med 20 forbehold, påpeges mangler i vandrensningssystemet og spredning af antifrostmidler på jorden, i overfladevandet og i jordbunden, manglende hensyntagen til, at banen krydser fugletrækruten Via Aristotelis, indflyvningsrutens placering hen over byen, tilladelse til natflyvninger mellem kl 23.00 og 6.00, udsættelse til april 2003 af den støjværnsplan, som miljøministeriet havde forlangt gennemført, den omstændighed, at planen ikke underkastes en offentlig debat og manglende gennemførelse af en aktionsplan for offentlig kontrol inden den 15. maj 2001, som var en betingelse for godkendelse af miljøkonsekvensvurderingen?

Svar afgivet på Kommissionens vegne af Michel Barnier

(27. september 2002)

1. Kommissionen er bekendt med de forskellige overvejelser, som det ærede medlem har anført med hensyn til lufthavnes placering. I sådanne situationer skal der altid findes en balance mellem behovet for at forbedre lufthavnens infrastrukturer, herunder forbedre mobiliteten og fremme økonomisk udvikling, og de mulige indvirkninger på det omkringliggende miljø og lokalbefolkningen.

2. Kommissionen er bekendt med den oprindelige hovedplan for udviklingen af Sofias lufthavn og de nyere detailprojekteringer, som indeholder den foreslåede opførelse af en ny passagerterminal og tilhørende infrastrukturer såvel som anlæggelse af en ny start- og landingsbane.

3. Projekter, hvortil der søges om støtte fra ISPA, skal undergives en miljøkonsekvensvurdering i lighed med den, som er fastsat i Rådets direktiv 85/337/EØF af 27. juni 1985, ændret ved Rådets direktiv 97/11/EF af 3. marts 1997, om vurdering af visse offentlige og private projekters indvirkning på miljøet(1).

Anmodningen om ISPA-medfinansiering af Sofias lufthavn var baseret på en VVM-redegørelse for lufthavnens hovedplan i 1996. Selvom Kommissionen anså, at hovedelementerne var blevet behandlet, og at den nødvendige dokumentation var blevet fremlagt med det formål at opfylde kravene i ISPA-forordningen(2), insisterede den på, at der i betragtning af den tid, der var gået siden den første VVM-redegørelse, blev foretaget nye miljøkonsekvensvurderinger af alle projektets aspekter, omfattende den nye start- og landingsbane, passagerterminal og tilhørende infrastrukturer.

Kommissionen finder det godtgjort, at disse nye VVM-redegørelser opfylder VVM-direktivets krav, herunder kravene om offentlig høring.

4. Spørgsmål, som har givet anledning til bekymringer om projektets mulige indvirkning på miljøet, er allerede blevet taget op af de bulgarske myndigheder, og de forhold, der blev påpeget under den offentlige høring, er blevet indarbejdet i tilladelsesproceduren. Kommissionen vil overvåge gennemførelsen af de bulgarske myndigheders indgåede forpligtelser under de normale procedurer for opfølgning af projekter, som støttes af ISPA.

(1) EFT L 73 af 14.3.1997.

(2) Rådets forordning (EF) nr. 1267/1999 af 21. juni 1999 om oprettelse af et strukturpolitisk førtiltrædelsesinstrument, EFT L 161 af 26.6.1999.